PATVIRTINTA

Klaipėdos rajono savivaldybės tarybos

2023 m. kovo 30 d. sprendimu Nr. T11-91

**KLAIPĖDOS R. KETVERGIŲ PAGRINDINĖS MOKYKLOS**

**2022 METŲ VEIKLOS ATSAKAITA**

Klaipėdos r. Ketvergių pagrindinė mokykla vykdė ugdymą pagal priešmokyklinio–ikimokyklinio, pradinio, pagrindinio ugdymo programas.

Dirbo 42 darbuotojai. 33 pedagogai: daugiau nei visu etatu – 17, neturintys viso etato – 13, logopedas – 0,5 etato, specialusis pedagogas – 1 etatas, socialinis pedagogas – 1 etatas, psichologas – 0,75 etato. Priešmokyklinio–ikimokyklinio ugdymo mokytojas – 1,3 etato, mokytojų padėjėjas – 1 etatas, priešmokyklinio–ikimokyklinio ugdymo mokytojo padėjėjas – 1 etatas. Pailgintos dienos grupių auklėtojai – 2 etatai. Aptarnaujantis personalas – 14 žmonių.

Pedagogai įgiję šias kvalifikacines kategorijas: 1 mokytojas ekspertas, 7 mokytojai metodininkai, 15 vyresnieji mokytojai, 2 mokytojai. Darbo stažas: 1 pedagogas, išdirbęs iki 4 metų, 5 pedagogai – 4–9 metus, 2 pedagogai – 10–14 metų, 21 pedagogas išdirbęs daugiau kaip 15 metų. Mokykloje mokėsi 321 mokinys (143 – pradinių klasių, 178 – 5–10 klasių), buvo ugdoma 20 priešmokyklinio–ikimokyklinio amžiaus vaikų.

25 mokiniai turėjo specialiųjų ugdymosi poreikių. Jiems buvo teikiama specialioji pedagoginė, psichologinė, socialinė pedagoginė pagalba. 31 ugdytiniui buvo teikiama logopedo pagalba. Pailgintos dienos grupėse buvo užimti 126 mokiniai. 190mokinių buvo pavežami mokyklos autobusais ir specialiųjų reisų autobusu. 107 mokinių gavo nemokamą maitinimą.

Vykdant 2022 m. veiklos planą, buvo siekiama ugdymo kokybės įgyvendinant šiuolaikinį mokymo turinį, kiekvieno besimokančiojo pažangos kuriant visų ugdymąsi įgalinančias edukacines aplinkas. Mokykla dalyvaudama projektuose: „Integralaus ugdymo programos 5–8 klasėms“, „Mokyklų tinklo efektyvumo didinimas Klaipėdos rajone“ pasiekė šių rodiklių: sukurta moderni, patogi mokiniui ir mokytojui ugdymo(si) aplinka gamtos mokslų kabinete, mokyklos teritorijoje įrengtose lauko klasėse vyko pamokos, edukaciniai užsiėmimai, renginiai.

Siekiant individualios kiekvieno mokinio pažangos, mokinių mokymosi rezultatai panaudojami tolimesnio mokymosi planavimui. Analizuojant rezultatus metodinių grupių susirinkimuose ir posėdžiuose buvo pasidalinta darbo patirtimi ir aptarta mokinių pažangos ir pasiekimų vertinimo metodų įvairovė, individualios mokinio mokymosi pažangos stebėsenos vykdymas, buvo organizuotos įvairios veiklos. Atnaujintas Mokinių pasiekimų ir pažangos vertinimo tvarkos aprašas. Mokiniai įsitraukia į savo pažangos stebėjimą, mokymosi planavimą, pasiekimų įsivertinimą.

2021–2022 mokslo metus baigė 280 mokinių. Užtikrintas nenutrūkstamas priešmokyklinio, pradinio, pagrindinio ugdymo programų įgyvendinimas. Neformaliajam švietimui 2022 m. m. buvo skirtos 25 valandos. Įvairiuose neformaliojo švietimo užsiėmimuose mokykloje dalyvavo 85 proc. mokinių.

2022 m. kiekvienas pedagogas kvalifikaciją tobulino vidutiniškai 4–5 dienas.

2022 m. pasiekti švietimo paslaugų kiekybiniai ir kokybiniai pokyčiai/rezultatai, įrodantys Mokyklos pažangą. Ugdymosi pasiekimai: aukštesniuoju lygiu mokėsi 31 (tai sudaro 11 proc. mokyklos mokinių), 107 mokėsi gerai (38 proc.). Labai gerai ir gerai besimokančių mokinių skaičius mokykloje mažėja (2020–2021 m. m. 59 proc., 2021–2022 m. m. 49 proc.). Pažangiai 2021–2022 m. m. baigė 100 proc. mokyklos mokinių. Pagrindinio ugdymo programą baigė 10 mokinių. Matematikos pagrindinio ugdymo pasiekimų patikrinimo 10 proc. mokinių darbai įvertinti patenkinamai, 30 proc. – vidutiniškai, 60 proc. – pakankamai gerai. Lietuvių kalbos pagrindinio ugdymo pasiekimų patikrinimą išlaikė 100 proc. mokinių: 60 proc. – pakankamai gerai, 40 proc. – gerai.

60 proc. mokinių, baigusių pagrindinio ugdymo programą, mokymąsi tęsia gimnazijose, 40 proc. mokinių mokosi profesijos.

4, 6, 8 klasių mokiniai dalyvavo Nacionaliniame mokinių pasiekimų patikrinime. Sunkiausiai ketvirtos klasės mokiniams sekėsi atlikti skaitymo užduotis. Iš skaitymo žinių patikrinimo mokiniai vidutiniškai surinko 65 proc. maksimaliai galimų surinkti balų, pasaulio pažinimo žinių patikrinimo – 80 proc., matematikos – 76,8 proc. 6 klasės mokiniai iš matematikos žinių patikrinimo vidutiniškai surinko 57,4 proc. maksimaliai galimų surinkti balų, skaitymo žinių patikrinimo – 73 proc. 8 klasės mokiniai iš matematikos žinių patikrinimo vidutiniškai surinko 47,4 proc. maksimaliai galimų surinkti balų, skaitymo žinių patikrinimo – 73 proc., gamtos mokslų – 62,9 proc., socialinių mokslų – 63,8 proc.

Efektyviai teikiant švietimo pagalbą specialiųjų poreikių mokiniai padarė individualią pažangą. Teikta mokymosi pagalba iš užsienio grįžusiems mokiniams organizuojant konsultacijas kalbiniams įgūdžiams lavinti ir mokymosi spragoms likviduoti. Specialiųjų ugdymosi poreikių turinčių mokinių ugdymas vyko išlaikant pamokų skaičių, skirtą klasei, pritaikant mokymosi turinį, personalizuojant užduotis ir mokymo metodus. Buvo rengiamos individualios ugdymo programos, pritaikant bendrojo ugdymo programas. Mokiniai, turintys specialiųjų ugdymosi poreikių, pagal sudarytą nuolatinį tvarkaraštį papildomai lankė specialiąsias pratybas arba logopedo užsiėmimus. Suteiktos psichologinės konsultacijos: tėvams, mokiniams, mokytojams. Mokymosi pagalbai skirtos trumpalaikės konsultacijos. Siekdami mokymosi pažangos, visi mokytojai stiprino mokinių mokymosi motyvaciją ir ugdomojoje veikloje taikė aktyviąsias mokymo(si) strategijas, projektinę veiklą, naudojo informacines kompiuterines technologijas, ugdymą vykdė netradicinėse erdvėse už mokyklos ribų. Pedagogai kvalifikaciją tobulino atsižvelgdami į tikslus, prioritetus, kvalifikacijos tobulinimo programą. Mokinių tėvams organizuoti individualūs susitikimai su dalykų mokytojais, skirti kiekvieno mokinio individualios pažangos aptarimui. Teigiamų rezultatų davė socialinių ir prevencinių programų integracija į ugdomąjį procesą – vykdoma LIONS QUEST socialinių ir emocinių kompetencijų ugdymo programa, kurią sėkmingai planuojama tęsti ir toliau. Didelis dėmesys skiriamas ugdymui kitose erdvėse. Mokyklos teritorijoje įrengtose lauko klasėse vyko pamokos, edukaciniai užsiėmimai, renginiai. Dalis ugdymo proceso organizuojama už mokyklos ribų: muziejuose, meno galerijose, gamtoje, lankytinose istorinėse vietose, įvairiose įstaigose. Organizuota 120 kultūrinių, pažintinių, edukacinių išvykų. Mokiniai noriai dalyvavo įvairiuose edukaciniuose konkursuose, olimpiadose. Lietuvių kalbos konkursas „Raštingiausias pradinukas” − I ir III vieta Klaipėdos rajone, Olimpis – I, II, III laipsnio diplomai. Matematikos Konkursas „Pangea 2022“ – III vieta, Tarptautiniame informatikos ir informatinio mąstymo konkurse ,,Bebras“ Klaipėdos r. savivaldybėje antrų klasių mokinių tarpe – 2, 3, 4, vietos, 5–8 klasių mokinių rajoninėje matematikos olimpiadoje mūsų mokyklos 5A klasės mokinė užėmė I vietą, 6A klasės mokinys – 2 II vietą, 8 klasės mokinė – III vietą. Piešinių konkursas ,,Stebuklinga gėlė“ – II vieta, Klaipėdos r. pradinių (3–4) klasių mokinių pavasario kroso bėgimo varžybose iškovotos I ir III vietos ketvirtų klasių mergaičių grupėje, komandinė III vieta. Respublikinė technologijų olimpiada „Kūrybos virusas 2022” – I vieta, rajono dailės olimpiada „Laikmečio atradimai” – 1 vieta, moksleivių piešinių ir plakatų konkurse civilinės saugos tema „Ar atpažįsti pavojaus veidą?“ – II vieta, rajoninė Technologijų olimpiada ,,Kūrybos virusas 2022“ – III ir I vietos, Respublikiniame konkurse „Kūrybos paukštė“ – I ir II vietos. Klaipėdos rajono 6–8 klasių mokinių olimpiadoje „Mano Gaublys“ – I, II, III vietos.

Ketvergių pagrindinės mokyklos bendruomenė pasitikdama Kovo 11-ąją organizavo mokinių praktinę konferenciją „Mažosios Lietuvos istorijos ir kultūros paveldas ugdymo procese“. Šiuo projektu siekta kuo išsamiau pažinti kraštą, kuriame gyvename. Idėja neatsiejama nuo mokykloje vykdomo projekto „Mes − tyrinėjanti mokykla“. Projekto tikslas padėti mokiniams ir mokytojams įgyvendinti gilų mokymosi procesą, kuris stiprina kūrybingumą ir kritinį mąstymą, žinių pritaikomumą ir išliekamumą, padeda sukurti dialogu, bendradarbiavimu pagrįstus santykius, stiprinti bendruomeninius ryšius mokykloje.

Mokykloje tęsiamas Tarptautinis projektas  NORDPLUS Junior „Reach Out – 2022”, kuriame mokiniai lavino 21 a. gebėjimus: asmeninį augimą, lyderystę, kūrybiškumą, kritinį mąstymą, bendravimą ir bendradarbiavimą. Mokykloje organizuota karjeros diena, kurios metu derėjo praktinių veiklų temos ir pažintis su profesijomis. „Nenuoramų“ klubas organizavo tradicinę „Mokinių kavinę“. Mokykloje vykdyta neformaliojo švietimo veikla, skirta meninei, sportinei, intelektualinei ar kitai veiklai, mokinių asmeninėms, socialinėms, edukacinėms, kompetencijoms ugdyti.

Mokykla dalyvavo Klaipėdos rajono savivaldybės organizuotame mokinių iniciatyvų projektų konkurse. Paraiškas teikė 5–10 klasių mokiniai. Konkurse laimėjo ir 1500 eurų finansavimą gavo devintos klasės pasiūlytas projektas „Modernių ir saugių poilsio erdvių kūrimas“.

2022 m. vasario–kovo mėnesiais mokyklos pradinių klasių mokiniai ir mokytojai aktyviai dalyvavo Tautiškiausios Klaipėdos rajono mokyklos konkurse.

Įgyvendindami eTwinning projektus, ugdytiniai patobulino kompiuterinio raštingumo įgūdžius, pažinimo, mokėjimo mokytis, lyderystės kompetencijas, įgijo tarptautinio bendravimo ir bendradarbiavimo patirties.

 Vykdoma mokinių lankomumo kontrolė, pamokų nelankymo priežasčių analizė. Atnaujinta lankomumo tvarka. Norėdami išsiaiškinti nelankymo priežastis, vykdėme pokalbius su mokiniais, jų tėvais. Apie tėvų atsakomybę laiku pateisinti vaikų praleistas pamokas kalbama tėvų susirinkimų metu. Mokinių lankomumo analizės pristatomos Mokytojų tarybos posėdžiuose.

2022 m. mokyklos išlaikymui skirtos lėšos naudotos racionaliai ir taupiai, sprendimai dėl jų panaudojimo derinti su mokyklos savivaldos institucijomis, bendruomene. Per metus Klaipėdos rajono savivaldybės lėšomis buvo atlikti šie darbai: sutvarkytas mokyklos sporto salės stogas, išlakuotos sporto salės grindys, pakeistas sporto salės apšvietimas, atnaujinta mokyklos virtuvės įranga, modernizuota informacinių technologijų klasė. Nupirktos interaktyvios lentos, nešiojami kompiuteriai.

**PROBLEMOS IR SIŪLOMI PROBLEMŲ SPRENDIMO BŪDAI**

Pagrindinis iššūkis mokyklai ‒ patalpų stygius. Dėl didėjančio mokinių skaičiaus mokykla nebeturi patalpų specialiojo pedagogo, socialinio pedagogo darbo vietoms, neįmanoma kokybiškai aptarnauti mokinių ir mokytojų mažytėje bibliotekoje, nėra kur laikyti knygų fondo − mokyklai reikalingas priestatas.

Būtina įrengti garsą izoliuojančią sienelę prie mokyklos, palei kelią Klaipėda–Veiviržėnai.

\_\_\_\_\_\_\_\_\_\_\_\_\_\_\_\_